EESTI ADVOKATUURI JUHATUS

ISTUNGI PROTOKOLL

30. august 2022. a nr 17

Tallinn

**Kohtuistungite korraldamisest (kattuvad ajad)**

Advokaat on juhatusele esitanud pöördumise seoses kohtuistungite korraldamisega. Nimelt määras kohus eelnevalt menetlusosalistega kooskõlastamata kohtuistungite aegadeks kõik tööpäevad neljal järjestikusel nädalal. Advokaat teavitas kohut koheselt, et määratud kuupäevadest ei sobi talle istungiteks 13 päeva seoses varasemalt määratud teiste kohtuistungitega erinevates kohtumajades. Kohtunik keeldus istungiaegu muutmast motiveerides oma seisukohta selliselt, et teistes kriminaalasjades saab täita kaitseülesandeid asenduskaitsja, vajadusel määratakse kaitsja riigi õigusabi korras. Advokaat on suhelnud oma lepinguliste klientidega ning ükski neist ei ole nõustunud asenduskaitsja osalemisega nendega seotud kohtumenetlustes.

Seega on kujunenud olukord, kus advokaadi klientide õigust kaitsele piiratakse ning advokaadil ei ole võimalik kliendilepingut täita, s.o tehakse võimatuks kutsetöö tegemine. Advokaadi hinnangul sekkub avalik võim selliselt otseselt advokaatide kutsetegevusse ja teeb ettekirjutusi kaitse korraldamisel ja kaitsjate isikute osas.

Juhatus on seisukohal, et olukord on taunitav. Advokaadi kaitsealustele asenduskaitsja või riigi õigusabi korras kaitsjamääramine olukorras, mil kaitsealused ei ole nõus asenduskaitsja osalusega, on vastuolus KrMS §-is 43 sätestatud kaitsja valimise põhimõtetega ning AdvS § 56 lg-s 2 sätestatud tingimusega, mille kohaselt võib asenduskaitsja määrata üksnes kliendi nõusolekul. Samuti võib taoline kohtu seisukoht asenduskaitsjate määramise osas riivata PS § 21 sätestatud isiku põhiõigust kaitsja valimisele. KrMS § 441 lõike 2 kohaselt võib kohus kohtumenetluses otsustada asenduskaitsja riigi õigusabi korras määramise, kui valitud kaitsja ei saa ilmuda kohtuistungile üldmenetluse asjas, milles ta on võtnud endale kaitsekohustuse ja ta ei ole nimetanud endale asenduskaitsjat. Kaitseülesande võtmise ajal ning kohtuistungite määramisel ajal oli kaitsjal võimalik ilmuda neile istungitele ning üksnes teise kohtuniku poolt hiljem määratud ja advokaadiga kooskõlastamata kohtuistungi aeg takistab advokaadil osalemast varasemalt määratud kohtuistungil.

Juhatus ei saa konkreetses kriminaalmenetluses positsiooni võtta, kuid on seisukohal, et advokaadi poolt tõstatatud probleemi näol on tegemist põhimõttelist laadi küsimusega ning juhatus peab vajalikuks pöörduda kohtu esimehe poole. KrMS § 170. lg 2 p 31 kohaselt on kohtuistungile kutsutu kohtuistungile ilmumata jäämise mõjuvaks põhjuseks osavõtt varem määratud kohtuistungist. Nimetatud säte ega selle kehtestamise seaduseelnõu seletuskiri ei erista kohtusse kutsutuid, mistõttu kohaldub see norm nii kaitsjale, esindajale, kohtualusele, tunnistajale, prokurörile jt. Nimetatud sätte mittearvestamine on väärpraktika, mis lisaks konkreetse kohtuasja menetlusosalistele ja nende kaitsjatele tekitab probleeme ka juba varem istungeid kindlaks määranud kohtunikele nende menetlustes. Advokaadi poolt tõstatatud probleemi ei ole võimalik lahendada määruskaebemenetluses, tegemist on eelkõige tehnilise küsimusega, mis võib aga mõjutada mitme isiku põhiõiguseid ning paljude menetlusosaliste töökorraldust. Advokatuuri juhatus on seisukohal, et sellised küsimused peab lahendama kohtu esimees, et vältida olukorda, kus menetlusosalise kohtuistungilt puudumine (kahel istungil üheaegselt viibimise võimatuse tõttu ei saa advokaat ühel istungil viibida) tingib kohtuisungi korraldamise võimatuse.

Lisaks viitab juhatus, et KrMS § 170 lg 2 p-is 31 sätestatut toetab ka kohtumenetluse parima praktika edendamise suuniste p. 2.3., mille kohaselt arvestab kohus istungiaega määrates varem määratud istungeid. Suunised on küll välja töötatud Harju Maakohtu kohtunike, Riigiprokuratuuri ja Põhja Ringkonnaprokuratuuri ning Harju Maakohtu tööpiirkonnas tegutsevate advokaatide poolt, kuid eesmärk lahendada kohtuasjad, mõistes ja tunnustades poolte rolle, peaks olema eeskujuks kõikidele.

**Juhatus**

**O T S U S T A S**

**Pöörduda kohtu esimehe poole advokatuuri seisukohtade edastamiseks.**